Universis presentes litteras inspecturis, Gilo, miseratione divina Senon. archiepiscopus, eternam in Domino salutem. Notum facimus quod illustrissimus princeps Philippus, regis Francorum primogenitus, Deo gratia rex Navarre, Campanie et Brie comes palatinus, de rebus quas ratione illustris domine Johanne, heredis Campanie, consortis ejusdem, tenere debet in feodum ab archiepiscopo Senon., homagium nobis fecit, hoc adjecto tenore quod si contingat eumdem ad successionem regni Francie venire, evanescet homagium et nullius firmitatis existet. Ita tamen quod nobis vel illi qui tunc erit archiepiscopus Senon. dare tenetur sufficientem vassalum qui res feodales tenebit, et homagium de eisdem nobis vel successoribus nostris faciet, vel componere nobiscum, aut cum successoribus nostris, amicabiliter, de predictis. In cujus rei testimonium presentibus litteris sigillum nostrum duximus apponendum. Datum, Parisius, anno Domini millesimo CCº octogesimo-quarto, die lune post Letare Jherusalem.